Komission kertomus neuvostolle ja Euroopan parlamentille Euroopan yhteisöjen ja Amerikan yhdysvaltojen hallituksen sekä Euroopan yhteisöjen ja Kanadan hallituksen välisen niiden kilpailusääntöjen soveltamista koskevan sopimuksen soveltamisesta 1. tammikuuta 2000 - 31. joulukuuta 2000 /* KOM/2002/0045 lopull. */





KOMISSION KERTOMUS NEUVOSTOLLE JA EUROOPAN PARLAMENTILLE Euroopan yhteisöjen ja Amerikan yhdysvaltojen hallituksen sekä Euroopan yhteisöjen ja Kanadan hallituksen välisen niiden kilpailusääntöjen soveltamista koskevan sopimuksen soveltamisesta 1. tammikuuta 2000 - 31. joulukuuta 2000 1. YHDYSVALLAT 1.1. Johdanto Euroopan komissio teki 23. syyskuuta 1991 Amerikan yhdysvaltojen hallituksen kanssa sopimuksen niiden kilpailusääntöjen soveltamisesta [1] (jäljempänä 'vuoden 1991 sopimus'); sopimuksella pyritään edistämään kilpailuviranomaisten välistä yhteistyötä. Sopimus hyväksyttiin ja sitä ilmoitettiin sovellettavan 10. huhtikuuta 1995 tehdyllä neuvoston ja komission päätöksellä. [2] [1] Euroopan yhteisöjen komission ja Amerikan yhdysvaltojen hallituksen välinen sopimus niiden kilpailulakien soveltamisesta (EYVL L 95, 27.4.1995, s. 47-50). [2] Ks. EYVL L 95, 27.4.1995, s. 45 ja 46. Näkökantojen huomioonottamista koskevien vuoden 1991 sopimuksen määräyksiä vahvistava toinen sopimus tuli voimaan 4. kesäkuuta 1998 [3] (jäljempänä 'vuoden 1998 sopimus') neuvoston ja komission hyväksyttyä sen yhteisellä päätöksellä 29. toukokuuta 1998. [3] Euroopan yhteisöjen ja Amerikan yhdysvaltojen sopimus näkökantojen huomioonottamisen periaatteen soveltamisesta niiden kilpailulainsäädäntöjen täytäntöönpanossa, EYVL L 173, 18.6.1998, s. 26-31. Komissio antoi 8. lokakuuta 1996 ensimmäisen kertomuksen vuoden 1991 sopimuksen soveltamisesta, joka koski 10. huhtikuuta 1995 ja 30. kesäkuuta 1996 välistä ajanjaksoa. [4] Toinen kertomus kattaa vuoden 1996 lopun heinäkuun 1. päivästä 1996 joulukuun 31. päivään 1996. [5] Kolmas kertomus kattaa koko kalenterivuoden 1997 [6], neljäs kertomus vuoden 1998 [7] ja viides kertomus vuoden 1999. [8] Tämä kertomus kattaa kalenterivuoden 1. tammikuuta 2000 - 31. joulukuuta 1999. Tätä kertomusta olisi luettava yhdessä ensimmäisen kertomuksen kanssa, jossa esitetään yksityiskohtaisesti tämän kaltaisen yhteistyön edut, mutta myös sen puutteet. [4] KOM(96) 479 lopullinen, ks. XXVI kilpailupolitiikkaa koskeva kertomus, s. 299-311. [5] KOM(97) 346 lopullinen, ks. XXVI kilpailupolitiikkaa koskeva kertomus, s. 312-318. [6] KOM(98) 510 lopullinen, ks. XXVII kilpailupolitiikkaa koskeva kertomus, s. 317-327. [7] KOM(1999) 439 lopullinen, ks. XXVIII kilpailupolitiikkaa koskeva kertomus, s. 313-328. [8] KOM(2000) 618 lopullinen, ks. XXIX kilpailupolitiikkaa koskeva kertomus, s. 319-332. Vuoden 1991 sopimuksessa määrätään seuraavista seikoista: - yhden sopimuspuolen kilpailuviranomaisten käsittelemistä asioista ilmoittaminen, jos kyseiset asiat koskevat toisen sopimuspuolen merkittäviä etuja (II artikla), ja tietojen vaihto kilpailusääntöjen täytäntöönpanoa koskevista yleisistä asioista (III artikla); - sopimuspuolten kilpailuviranomaisten välinen yhteistyö ja toiminnan yhteensovittaminen (IV artikla); - näkökantojen huomioonottaminen, jonka mukaan kumpikin sopimuspuoli sitoutuu ottamaan toisen sopimuspuolen tärkeät edut huomioon kilpailusääntöjen täytäntöönpanossa ("traditional comity", VI artikla); - menettely, jonka mukaan kumpi tahansa sopimuspuoli voi pyytää toista sopimuspuolta toteuttamaan lainsäädäntönsä perusteella asianmukaisia täytäntöönpanotoimia, jos sen alueella harjoitetaan kilpailunvastaista toimintaa, joka vaikuttaa pyynnön esittäneen sopimuspuolen tärkeisiin etuihin ("positive comity", V artikla). Lisäksi vuoden 1991 sopimuksessa selvennetään, että yhtäkään sen määräyksistä ei saa tulkita tavalla, joka on ristiriidassa Euroopan unionissa ja Amerikan yhdysvalloissa voimassa olevan lainsäädännön kanssa (IX artikla). Kilpailuviranomaisia sitovat lisäksi edelleen kansalliset säännöt, jotka koskevat tutkimuksen aikana koottujen tietojen luottamuksellisuuden suojelua (VIII artikla). Vuoden 1998 sopimus selventää näkökantojen huomioonottamisen muodossa toteutetun yhteistyön mekanismeja ja olosuhteita, joissa siihen voidaan turvautua. Erityisesti sopimuksessa kuvaillaan edellytykset, joiden täyttyessä pyynnön esittävän sopimuspuolen olisi tavallisesti keskeytettävä omat täytäntöönpanotoimensa ja pyydettävä käsittelypaikan siirtämistä. 1.2. EY:n ja Yhdysvaltojen välinen yhteistyö yksittäistapauksissa vuonna 2000 Komission sekä Yhdysvaltojen oikeusministeriön (DoJ) antitrustijaoston ja Yhdysvaltojen Federal Trade Commissionin (FTC) välinen yhteistyö tehostui edelleen vuoden 2000 aikana. Komission virkamiesten ja kyseisten Yhdysvaltojen virastojen virkamiesten yhteydenpito on lisääntynyt huomattavasti. Yhteydenpito vaihtelee yksityiskohtaisista asiakohtaisista keskusteluista yleisluonteisempiin, joskus teoreettisiin kilpailupolitiikkaa koskeviin kysymyksiin. Myös korkean tason kokouksia ja yhteyksiä pidetään kohtuullisen taajaan. Yhteistyöstä on huomattavaa hyötyä molemmille sopimuspuolille, sillä se tehostaa molemminpuolisia täytäntöönpanotoimia, auttaa välttämään tarpeettomia ristiriitoja ja epäjohdonmukaisuuksia näiden täytäntöönpanotoimien välillä sekä parantaa molemminpuolista toisen sopimuspuolen kilpailupoliittisen järjestelmän tuntemusta. 1.2.1. Yrityskeskittymät Vuoden 2000 aikana tutkittiin Atlantin molemminpuolin samanaikaisesti ennätyksellinen määrä ehdotettuja toimenpiteitä. Näiden ehdotettujen yrityskeskittymien tutkinnan osalta kilpailun pääosaston yrityskeskittymien valvonnan erityisryhmän sekä Yhdysvaltojen oikeusministeriön ja FTC:n virkamiesten välinen yhteydenpito on lähes päivittäistä. Yhteistyö on luonnollisestikin tehokkainta siinä tapauksessa, että asianomaiset yritykset sallivat salassapitoa koskevista oikeuksistaan luopumalla niin EU:n kuin Yhdysvaltojenkin viranomaisten tutustua annettuihin tietoihin, mikä onkin nykyisin tullut tavaksi. Transatlanttinen yhteistyö oli vuonna 2000 erityisen tiivistä "uuden talouden" ja multimedian suurten yrityskeskittymien käsittelyssä. Tällaisia tapauksia olivat erityisesti AOL/Time Warner, Time Warner/EMI ja MCI WorldCom/Sprint -yrityskeskittymät. Keskittymien osapuolet luopuivat oikeudestaan tietojen luottamukselliseen käsittelyyn, minkä seurauksena virastojen välinen yhteistyö asiasisältöjen arvioinnissa oli tiivistä. Yhdysvaltojen oikeusministeriön (MCI WorldCom/Sprint) ja FTC:n (AOL/Time Warner, Time Warner/EMI) edustajat osallistuivat keskittymien osapuolten suullisiin kuulemistilaisuuksiin, minkä lisäksi viranomaisten väliset puhelinkeskustelut, sähköpostiyhteydet, asiakirjojen vaihdot ja muut kontaktit olivat säännöllisiä. AOL/Time Warner ja Time Warner/EMI -tapauksissa sopimuspuolten virkamiesten välisissä keskusteluissa keskityttiin pääasiassa ehdotettujen yrityskauppojen kilpailuvaikutusten arviointiin musiikkimarkkinoilla (esim. musiikkiäänitteet, musiikkikustannustoiminta, Internetin välityksellä tapahtuva online-levitys). Komission ehdotetusta kaupasta esittämien väitteiden perusteella Time Warner/EMI -sopimus lopulta purettiin ja osapuolet peruuttivat ilmoituksensa. Komissio hyväksyi ehdollisesti AOL/Time Warner -sulautuman. Edellytyksenä oli, että saksalainen mediakonserni Bertelsmann vetäytyy yhteisyrityksistä AOL:n kanssa. Asiassa MCI WorldCom/Sprint komissio päätteli nopeasti, että tällä kahden yhdysvaltalaisen telealan yrityksen ehdotetulla sulautumalla olisi maailmanlaajuisia vaikutuksia. Internet on maailmanlaajuinen verkko. Internet-yhteyden ja -palvelujen tarjoajat, Internet-sisällöntuottajat ja loppukäyttäjät edellyttävät maailmanlaajuisia liittymismahdollisuuksia Internetiin. Komissio oli todennut jo vuonna 1998 WorldComin ja MCI:n sulautumaa tutkiessaan, että huipputason Internet-yhteyksille on olemassa maailmanlaajuiset markkinat ja että kyseisten yhdysvaltalaisyritysten sulautuman vaikutukset ulottuivat Yhdysvaltain kuluttajien lisäksi myös muun muassa Euroopan unionin kuluttajiin. Asiassa MCI WorldCom/Sprint komissio totesi vastaavasti, että huipputason Internet-yhteyksien markkinat olivat yksi merkityksellisistä markkinoista. MCI WorldCom/Sprint oli ensimmäinen ja tähän asti ainoa komission kieltämä sulautumahanke, jossa yhtenä osapuolena oli yhdysvaltalaisyritys. Komissio ja FTC olivat tiiviissä yhteistyössä myös asiassa Boeing/Hughes. Komissio hyväksyi sulautuman lopulta perusteellisen tutkimuksen jälkeen. Tutkimus ja osapuolten tarjoamat sitoumukset poistivat komission aikaisemmin esittämät epäilyt siitä, että toimi voisi luoda määräävän aseman geostationaaristen viestintäsatelliittien ja laukaisupalvelujen alalla tai lujittaa tällaista asemaa. Komissio ja FTC olivat tiiviissä yhteistyössä AstraZeneca/Novartis -sulautuman käsittelyn yhteydessä. Tarkoituksena oli erityisesti löytää yhteinen ratkaisu viljaviljelmien suojeluun käytettävien sienimyrkkyjen ja maissin suojeluun tarkoitettujen rikkaruohomyrkkyjen markkinoilla havaittuihin ongelmiin. Yhteistyö oli erityisen hyödyllistä molempien kilpailuviranomaisten kannalta, koska niille oli annettu sama sitoumus kilpailuongelmien ratkaisemiseksi eri alueellisilla markkinoilla. Novartisin maailmanlaajuisen strobiluriini-liiketoiminnan myyntiä ja AstraZenecan maailmanlaajuisen asetokloori-liiketoiminnan myyntiä koskevassa tapauksessa viranomaisten välisen yhteistyön tarkoituksena oli varmistaa, että hyväksytyt lopulliset sitoumukset eivät olleet keskenään ristiriidassa ja että molemmat kilpailuviranomaiset hyväksyivät ostajan. FTC:n esitettyä pyynnön, jonka mukaan näiden liiketoimintojen ostaja olisi etsittävä etukäteen ennen kaupan hyväksymistä, osapuolet olivat tosiasiallisesti alkaneet toteuttaa ostajan etsimistä koskevaa sitoumusta jo ennen kuin komissio saattoi lopullisesti hyväksyä sitoumuksen. Alcoa/Reynolds -sulautumaa Atlantin molemmin puolin tutkivat komission ja Yhdysvaltain oikeusministeriön virkamiehet toimivat tiiviissä yhteistyössä. Komissio toimi asian tutkinnassa yhteistyössä myös Kanadan ja Australian kilpailuviranomaisten kanssa. Yhdysvaltojen ja Kanadan viranomaisten edustajat osallistuivat sulautuman osapuolten suulliseen kuulemistilaisuuteen. Komissio hyväksyi sulautuman lopulta sillä edellytyksellä, että huomattavia osia omaisuudesta myytiin. 1.2.2. Muut asiat Vuoden 2000 aikana komission ja Yhdysvaltain kilpailuviranomaisten välinen yhteydenpito muissa kuin yrityskeskittymiä koskevissa asioissa on yleisesti kasvanut. Esimerkiksi yritysten välisen Covisint-kauppapaikan (kuuden suuren autojen varaosien valmistajan perustama tavarantoimittajien kauppapaikka) osalta komission virkamiehet vaihtoivat useaan otteeseen epävirallisesti näkemyksiä samaa hanketta tutkivien FTC:n virkamiesten kanssa. Kartellitutkimusten osalta virastojen väliset yhteydet eivät ole yhtä tiiviitä. Tämä johtuu siitä, että luottamuksellisten tietojen vaihto ei ole nykyisten yhteistyöjärjestelyjen perusteella mahdollista ilman virastojen hallussa olevat tiedot toimittaneen tahon nimenomaisesti antamaa lupaa. Tästä huolimatta EU:n ja Yhdysvaltojen yhteistyö kartelleja koskevissa asioissa on parantunut huomattavasti viime vuoden aikana. Komission osastojen ja Yhdysvaltojen oikeusministeriön välisistä kontakteista on tullut jokapäiväisiä. 1.3. Menettelyihin osallistumista koskevat hallintojärjestelyt Komissio laati 31. maaliskuuta 1999 tekstin, jolla vahvistetaan Euroopan yhteisöjen ja Amerikan yhdysvaltojen kilpailuviranomaisten hallintojärjestelyt, jotka koskevat niiden vastavuoroista osallistumista joihinkin niiden kilpailusääntöjen mukaisesti aloitettujen menettelyjen eri vaiheisiin. [9] Järjestelyt tehtiin osana Euroopan yhteisöjen ja Yhdysvaltojen hallituksen välisiä sopimuksia niiden kilpailusääntöjen, erityisesti täytäntöönpanotoimien yhteensovittamista koskevien määräysten, soveltamisesta. [9] Tiedote EU 3-1999, kilpailu (18/43). Vuotta 1999 koskeva komission kertomus, KOM(2000) 618 lopullinen, s. 5. Uusia hallintojärjestelyjä sovellettiin muodollisesti ensimmäistä kertaa joulukuussa 1999, jolloin FTC:n edustajat osallistuivat komission järjestämään suulliseen kuulemistilaisuuteen BOC/Air Liquide -fuusiota koskevassa asiassa. Vuonna 2000 sekä Yhdysvaltain oikeusministeriön että FTC:n edustajat osallistuivat useisiin suullisiin kuulemisiin (TimeWarner/EMI, AOL/TimeWarner, WorldCom MCI/Sprint, Alcoa/Reynolds), ja komission virkamies osallistui vuoden aikana ensimmäistä kertaa Yhdysvaltain oikeusministeriön ja sulautuman osapuolten kokoukseen (WorldCom MCI/Sprint). 1.4. EU:n ja Yhdysvaltojen välinen yrityskeskittymiä käsittelevä työryhmä Komission (kilpailun PO), FTC:n ja Yhdysvaltojen oikeusministeriön Brysselissä 5. lokakuuta 1999 pidetyn vuotuisen kahdenvälisen kokouksen jälkeen päätettiin perustaa uusi EU:n ja Yhdysvaltojen välinen työryhmä, jonka tarkoituksena olisi tehostaa transatlanttista yhteistyötä kilpailunrajoitusten valvonnassa. Vaikka EU:n ja Yhdysvaltojen välinen yhteistyö yrityskeskittymien käsittelyssä on ollut erittäin menestyksellistä, katsottiin siitä huolimatta olevan parantamisen varaa, erityisesti nykyisen fuusioaallon ja suurten rajatylittävien yrityskauppojen lisääntymisen vuoksi. Pitkällä aikavälillä työryhmälle voitaisiin antaa tehtäväksi myös muiden yhteisen edun mukaisten kilpailua koskevien kysymysten tutkiminen. Tähän mennessä työryhmä on keskittynyt ensimmäiseen kohtaan (korjaustoimenpiteet). Vuoden 2000 aikana käytiin laajoja kolmenkeskisiä (komissio, Yhdysvaltain oikeusministeriö, FTC) keskusteluja. Yhteisen kokouksen lisäksi näkemyksiä vaihdettiin useissa etä- ja videokonferensseissa. Työskentelystä on ollut hyötyä kaikille kolmelle viranomaiselle. Se auttoi komissiota erityisesti sen valmistellessa äskettäin annettua tiedonantoa yrityskeskittymäasioissa annettavista sitoumuksista. [10] [10] Komission tiedonanto neuvoston asetuksen (ETY) N:o 4064/89 ja komission asetuksen (EY) N:o 447/98 nojalla hyväksyttävistä korjaustoimenpiteistä, EYVL C 68, 2.3.2001, s. 3-11. 1.5. Näkökantojen huomioonottaminen Vuonna 1997 Yhdysvaltojen oikeusministeriö vetosi ensimmäisen (ja tähän mennessä ainoan) kerran vuoden 1991 sopimuksen V artiklassa säädettyyn näkökantojen huomioonottamisen periaatteeseen. [11] Se pyysi komissiota tutkimaan EU:n kilpailusääntöjen nojalla neljän eurooppalaisen lentoyhtiön (Air Francen, SAS:n, Lufthansan ja Iberian) mahdollista kilpailun vastaista toimintaa Euroopassa. Kyseiset yritykset omistivat tietokonepohjaisen Amadeus-varausjärjestelmän tai olivat liittyneet siihen. American Airlinesin kyseisenä ajankohtana omistama tietokonepohjainen varausjärjestelmä Sabre oli tehnyt Yhdysvaltojen oikeusministeriölle kantelun, jonka mukaan kyseiset Amadeus-järjestelmän omistajat ja siihen liittyneet yhtiöt olivat sulkeneet järjestelmään pääsyn toisilta. Oikeusministeriön pyynnön mukaisesti komissio aloitti tutkimukset ja laati vuonna 1999 Air Francea vastaan väitetiedoksiannon, joka perustui osaan alkuperäisistä väitteistä. Tutkimukset saatettiin onnistuneesti loppuun heinäkuussa 2000 [12] sen jälkeen, kun Air France hyväksyi käytännesäännöt, jotka takaavat Sabrelle samoin kuin muille tietokonepohjaisille paikanvarausjärjestelmille samat ehdot kuin Amadeus-järjestelmälle, jossa se itse on osakkaana. Sabre oli aikaisemmin tehnyt samanlaiset sopimukset SAS:n ja Lufthansan kanssa. [11] Pyyntö tehtiin ennen EU:n ja Yhdysvaltain välisen vuoden 1998 näkökantojen huomioonottamista koskevan sopimuksen tekemistä. [12] Ks. komission lehdistötiedote IP/00/835, 25.7.2000. Tämänkaltainen uutta luova yhteistyö merkitsee mahdollisuutta tutkimustaakan järkevään jakamiseen maailman eri osissa toimivien virastojen välillä. Näkökantojen huomioonottaminen mahdollistaa erityisesti sen, että mahdollista kilpailuongelmaa voi tutkia asian käsittelijäksi parhaiten soveltuva virasto. Tämä koskee erityisesti tietojenhankintaa ja mahdollisten seuraamusten määräämistä. 1.6. Korkean tason yhteydet Komission ja Yhdysvaltain viranomaisten välillä oli lukuisia korkean tason kahdenvälisiä tapaamisia vuoden 2000 aikana: komissaari Monti teki ensimmäisen, laajan virallisen vierailunsa Washingtoniin kilpailukomissaarin ominaisuudessa kesäkuussa ja tapasi muun muassa Yhdysvaltain hallinnon ja kongressin edustajia; Komission, Yhdysvaltain oikeusministeriön ja FTC:n vuotuinen kahdenvälinen kokous pidettiin Washingtonissa heinäkuussa. Vuoden mittaan tapasivat myös komissio ja Yhdysvaltain liikenneministeriö, Yhdysvaltain viestintäkomissio ja Yhdysvaltain merikomissio (jotka kaikki vastaavat tietyssä määrin kilpailupolitiikasta omalla toimialallaan). 1.7. Tilastotietoa a) Komission ja Yhdysvaltojen viranomaisten ilmoittamien asioiden lukumäärä Komissio teki ajanjaksolla 1. tammikuuta 2000 - 31. joulukuuta 2000 yhteensä 104 ilmoitusta. Nämä asiat jaetaan yrityskeskittymiin ja muihin asioihin, ja ne on lueteltu liitteessä 1. Komissio sai Yhdysvaltojen viranomaisilta saman ajanjakson kuluessa yhteensä 58 ilmoitusta. Näistä 32 tuli Yhdysvaltojen oikeusministeriöltä ja 26 FTC:ltä. Luettelo näistä asioista on liitteessä 2, ja myös siinä asiat on jaettu yrityskeskittymiin ja muihin asioihin. Yrityskeskittymät muodostivat enemmistön kaikista kummankin osapuolen tekemistä ilmoituksista. Komissio teki yrityskeskittymistä 85 ilmoitusta ja Yhdysvaltojen viranomaiset 49. Esitetyt luvut eivät kerro yksittäisten ilmoitusten kokonaismäärää, vaan niistä käy ilmi ilmoitettujen asioiden lukumäärä (yksi ilmoitus tai useampia ilmoituksia). Sopimuksen II artiklan nojalla tietyissä menettelyn vaiheissa on tehtävä ilmoitus, minkä vuoksi samasta asiasta voidaan tehdä useita ilmoituksia. Taulukossa 1 on esitetty niiden asioiden lukumäärä, joista ilmoitettiin EY:n ja Yhdysvaltojen välisen vuoden 1991 sopimuksen nojalla 1. tammikuuta 2000 ja 31. joulukuuta 2000 välisenä aikana. Taulukossa 2 on annettu niiden asioiden lukumäärä, joista on ilmoitettu 23. syyskuuta 1991 jälkeen. Taulukko 1 ILMOITETUT ASIAT >TAULUKON PAIKKA> Taulukko 2 ILMOITETUT ASIAT >TAULUKON PAIKKA> b) Asiat, joista komissio on ilmoittanut jäsenvaltioille Euroopan yhteisöjen Yhdysvalloille lähettämän tulkitsevan kirjeen sekä komission 10. huhtikuuta 1995 neuvostolle antaman avoimuutta koskevan lausunnon mukaan komissio ilmoittaa Yhdysvaltojen kilpailuviranomaisten sille lähettämistä ilmoituksista jäsenvaltioille, joiden etuihin vaikutetaan, ilmoitettuaan asiasta Yhdysvaltojen kilpailuviranomaisille. Niinpä välittömästi ilmoitusten saavuttua Yhdysvaltojen viranomaisilta ne lähetetään kilpailun pääosaston asianomaisille yksiköille ja tarvittaessa jäljennökset niille jäsenvaltioille, joiden etuihin vaikutetaan. Samalla tavoin kilpailun pääosaston tehdessä ilmoituksia Yhdysvaltojen viranomaisille jäljennökset lähetetään jäsenvaltioille, joiden etuihin vaikutetaan. OECD:n suosituksen mukaisesti Yhdysvaltojen viranomaiset ilmoittavat useimmissa tapauksissa jäsenvaltioille myös suoraan [13]. Tutkittavan ajanjakson kuluessa ilmoitettiin Yhdistyneelle kuningaskunnalle 45 asiasta, Saksalle 30:sta, Ranskalle 19:stä, Alankomaille ja Ruotsille kullekin 12:sta, Espanjalle kuudesta, Belgialle, Suomelle ja Italialle kullekin neljästä, Irlannille kolmesta sekä Itävallalle, Tanskalle ja Luxemburgille kullekin kahdesta. [13] OECD:n neuvoston tarkistettu suositus, annettu 27 ja 28 päivänä heinäkuuta 1995, jäsenvaltioiden välisestä yhteistyöstä kansainväliseen kauppaan vaikuttavien rajoittavien kauppatapojen suhteen. 1.8. Päätelmä EU:n ja Yhdysvaltojen välinen yhteistyö kilpailua koskevissa asioissa tiivistyi entisestään vuonna 2000. Erityisesti rajatylittävien yrityskeskittymien käsittelyssä yhteistyö on ollut erittäin tiivistä ja hedelmällistä; se on auttanut lähentämään EU:n ja Yhdysvaltojen tapoja arvioida tällaisten toimenpiteiden aikaansaamia kilpailunvastaisia vaikutuksia. Viranomaiset suhtautuvat molemmin puolin Atlanttia myös yhä yhdenmukaisemmin korjaustoimenpiteiden määrittelyyn ja täytäntöönpanoon sekä korjaustoimenpiteiden toteuttamisen valvontaan. Vuoden 2000 aikana EU:n ja Yhdysvaltain viranomaiset ovat myös lisänneet yhteistä toimintaansa muiden kilpailuasioiden tutkinnan alalla ja erityisesti maailmanlaajuisten kartellien torjunnan alalla. Komissio, Yhdysvaltojen oikeusministeriö ja FTC jatkavat myös keskustelua yleisistä kilpailupolitiikkaa ja kilpailusääntöjen täytäntöönpanoa koskevista kysymyksistä. 2. KANADA 2.1. Johdanto EU:n ja Kanadan kilpailualan yhteistyötä koskevan sopimuksen tarkoituksena on edistää Euroopan yhteisöjen ja Kanadan välisen yhteistyön vilkastumista niiden kilpailusääntöjen täytäntöönpanossa. Sopimus allekirjoitettiin EU:n ja Kanadan välisessä huippukokouksessa Bonnissa 17. kesäkuuta 1999 ja se tuli voimaan välittömästi. Sisällöllisesti sopimuksessa määrätään seuraavista asioista: i) kumpikin viranomainen ilmoittaa toisilleen tutkittavana olevista asioista, jos ne saattavat vaikuttaa toisen sopimuspuolen tärkeisiin etuihin, ii) kyseiset viranomaiset voivat koordinoida täytäntöönpanotoimiaan ja avustaa toisiaan, iii) toinen sopimuspuoli voi pyytää toista ryhtymään täytäntöönpanotoimiin ("positive comity") ja toinen sopimuspuoli voi ottaa toisen sopimuspuolen tärkeät edut huomioon toteuttaessaan täytäntöönpanotoimia ("traditional comity") ja iv) sopimuspuolet vaihtavat keskenään tietoja, tämän kuitenkaan vaikuttamatta kummankaan sopimuspuolen velvollisuuteen pitää luottamukselliset tiedot salaisina. Sopimus muistuttaa sisällöltään pitkälle EU:n Yhdysvaltojen kanssa vuonna 1991 tekemää sopimusta. 2.2. Ilmoitukset a) Komission ja Kanadan viranomaisten ilmoittamien asioiden lukumäärä Komissio teki neljässä asiassa ilmoituksen 17. kesäkuuta 1999 ja joulukuun 1999 välisenä ajanjaksona. Vuonna 2000 se teki yhdeksän ilmoitusta. Vuonna 1999 komissio sai Kanadan kilpailuvirastolta ilmoituksen kolmessa asiassa ja vuonna 2000 kymmenessä. Yleisenä suuntauksena on, että komission yrityskeskittymistä tekemät ilmoitukset lisääntyvät nopeammin kuin sen muissa kilpailuasioissa tekemät ilmoitukset. Tämä heijastaa sulautuma-asetuksessa säädettyä menettelyä, jonka mukaan komissio ilmoituksen saatuaan julkaisee siitä tiedonannon Euroopan yhteisöjen virallisessa lehdessä. Yhteistyö koski pääasiassa lentoyhtiöitä, alumiinialaa, integroitua elektroniikkaa, televiestintäverkkoja, kaapelitelevisioverkkoja ja ohjelmasisältöjä sekä kuljetusalaa. Monet tarkasteluajanjakson aikana ilmoitetuista asioista ovat vielä käsiteltävinä, erityisesti EY:n perustamissopimuksen 81 ja 82 artiklan soveltamisalaan kuuluvat asiat. Sen vuoksi niitä voidaan käsitellä yksityiskohtaisesti tai nimeltä mainiten ainoastaan silloin, kun niistä on jo julkaistu komission lausunto tai tiedonanto. Sen sijaan useimpien sopimuksen nojalla ilmoitettujen, yhteistyön piiriin kuuluvien yrityskeskittymien käsittely on jo lopetettu sulautuma-asetuksessa säädettyjen tiukkojen määräaikojen vuoksi [14]. Siten kyseisiä asioita voidaan käsitellä tässä kertomuksessa. [14] Yrityskeskittymien valvonnasta 21 päivänä joulukuuta 1989 annettu neuvoston asetus (ETY) N:o 4064/89 (EYVL L 395, 30.12.1989, s. 1, sellaisena kuin se on oikaistuna EYVL:ssä L 257, 21.9.1990, s. 13) ja sellaisena kuin se on muutettuna 30 päivänä kesäkuuta 1997 annetulla neuvoston asetuksella (EY) N:o 1310/97. Lisäksi Kanadassa toteutettujen menettelyjen luottamuksellisuus ja Euroopan yhteisöjä sopimuksen X artiklan nojalla koskeva velvollisuus luottamuksellisten tietojen suojeluun tarkoittaa sitä, että viittauksia asioihin, joissa Euroopan komissio on saanut oman tutkimuksensa päätökseen ja joiden käsittelyn se on lopettanut, mutta joita Kanadan viranomaiset vielä käsittelevät tai jotka ovat luottamuksellisia muista syistä, on täytynyt rajoittaa. b) Asiat, joista komissio on ilmoittanut jäsenvaltioille ja kolmansille valtioille Kaikista Kanadan kilpailuvirastolta saaduista ilmoituksista lähetetään jäljennös sille jäsenvaltiolle tai niille jäsenvaltioille, jonka/joiden etuihin voi olla vaikutusta, samalla kun ne toimitetaan asian käsittelystä vastaaville kilpailun pääosaston yksiköille. Samalla tavoin kilpailun pääosaston tehdessä ilmoituksia Kanadan viranomaisille jäljennökset lähetetään jäsenvaltioille, joiden etuihin vaikutetaan. Tutkittavan ajanjakson kuluessa ilmoitettiin Saksalle kuudesta asiasta, Ranskalle viidestä, Yhdistyneelle kuningaskunnalle ja Tanskalle kullekin kahdesta sekä Alankomaille ja Belgialle kullekin yhdestä. 2.3. Yhteistyö Komission kokemukset yhteistyöstä Kanadan viranomaisten kanssa ovat olleet erittäin myönteisiä. Yhteistyön luonne riippuu yksittäisestä tapauksesta ja se voi liittyä esimerkiksi kyselyihin menettelyjen aikatauluista tai ehdotettuihin korjaustoimenpiteisiin. Kilpailun pääosaston ja Kanadan kilpailuviraston jokapäiväinen yhteistyö on sangen sujuvaa. Yhteistyö on pitkälle samanlaista kuin EY:n ja Yhdysvaltojen yhteistyösopimuksen mukainen yhteistyö, mutta mittakaavaltaan pienempää. Yrityskeskittymien tutkimiseen liittyvä yhteydenpito on tiivistä, ja Kanadan viranomaiset ovat osallistuneet useisiin suullisiin kuulemisiin. EY:n viranomaiset puolestaan osallistuvat menettelyihin Kanadassa, kun se on EY:n etujen mukaista. Mainitsemisen arvoisia ovat EY:n, Yhdysvaltain ja Kanadan etäkonferenssit ja kolmenväliset kokoukset Dow Chemical/Union Carbide -asiassa ja Alcoa/Reynolds -keskittymäasiassa. 2.4. Tapausesimerkkejä Vuonna 2000 Kanadalta saatu ensimmäinen ilmoitus koski ehdotettua kauppaa, jolla Union Carbide Corporation siirtyisi Dow Chemicalin omistukseen. Kyseistä kauppaa tutkittiin tällöin jo yhteistyössä Yhdysvaltain viranomaisten kanssa. Kaikki muut vuonna 2000 saadut ilmoitukset koskivat kartellitutkimuksia. On syytä kiinnittää erityishuomiota komission Kanadan viranomaisten kanssa tekemään tiiviiseen yhteistyöhön Vivendi/Canal+/Seagram -asiassa. Markkinatutkimuksen perusteella komissio totesi, että kyseisen sulautuman vaikutukset koskivat kolmenlaisia markkinoita: maksutelevisiomarkkinoita, voimakkaasti kasvavia yleiseurooppalaisia portaalimarkkinoita ja voimakkaasti kasvavia musiikin Internet-levityksen markkinoita. Komissio hyväksyi sulautuman lopulta sillä edellytyksellä, että Vivendi sitoutui myymään osakkuutensa brittiläisessä maksutelevisioyrityksessä BSkyB:ssä ja antamaan Universal-studion tuottamat elokuvat kilpailevien maksutelevisiotoiminnan harjoittajien käyttöön. 2.5. Päätelmä Sopimus on johtanut huomattavasti tiiviimpiin suhteisiin komission ja Kanadan kilpailuviraston välillä. Se on myös parantanut molemminpuolista toisen sopimuspuolen kilpailupolitiikan tuntemusta. Yhä useammat tapaukset ovat molempien kilpailuviranomaisten tutkittavina, minkä myötä on havaittu, kuinka tärkeää on välttää ristiriitaisia päätöksiä ja toisaalta koordinoida täytäntöönpanotoimet molempien osapuolten hyödyllisenä pitämässä määrin. LIITE 1 EUROOPAN KOMISSION YHDYSVALTOJEN VIRANOMAISILLE TEKEMÄT ILMOITUKSET: 1.1.2000-31.12.2000 Yrityskeskittymät: >TAULUKON PAIKKA> Muut asiat [15]: [15] Luottamuksellisuuteen liittyvistä syistä luettelo sisältää vain ne tutkimukset tai asiat, jotka on julkistettu. >TAULUKON PAIKKA> LIITE 2 YHDYSVALTOJEN VIRANOMAISTEN EUROOPAN KOMISSIOLLE TEKEMÄT ILMOITUKSET: 1.1.2000-31.12.2000 Yrityskeskittymät [16] [16] Luottamuksellisuuteen liittyvistä syistä luettelo sisältää vain ne tutkimukset tai asiat, jotka on julkistettu. 01 Carnival Corp/NCL Holding ASA 02 Chemdal Corp & Chemdal Asia/BASF 03 Transportacion Maritima Mexicana/Stolt-Nielsen Transportation Group (JV) 04 American Home Products Corp/Warner-Lambert Co 05 Deere/Metso & Timberjack & Marsta 06 Dairy Farmers/SODIAAL North America Corp 07 Valmet Corp & Groupe Laperriere and Verreault Inc/Beloit Corp 08 Time Warner Inc/EMI Group plc 09 Alcoa Inc/Reynolds Metals Co 10 Novartis AG/Astra Zeneca plc 11 Boeing Co/Hughes Electronics Corp 12 PE Corp/Third Wave Technologies Inc 13 Lafarge SA/Blue Circle Industries plc 14 Carson Inc/L'Oreal 15 Glaxo Wellcome/SmithKline Beecham 16 Warner Lambert/Pfizer Inc 17 Newbridge Networks Corp/Alcatel 18 Lernout & Hauspie Speech products nv/Dragon Systems Inc 19 Charter plc/Lincoln Electric Holdings Inc 20 National Tobacco Co/Swedich Match 21 Williams plc/Assa Abloy AB 22 AOL/America on Line Inc 23 Lockheed Martin Corp/BAE Systems plc 24 Schlumberger Ltd/Baker Hughes Inc 25 Covisint/General Motors/Ford Motor/Daimler Chrysler/Nissan Motor/Renault/ Oracle/Commerce One (JV) 26 Wesley Jessen VisionCare Inc/Novartis 27 CRH plc & Hanson plc/Pioneer Roofing Tile Inc (JV) 28 BASF/Shell Petroleum NV (JV) 29 Hannaford Bros Supermarkets Co/Food Lion Inc 30 Svedala Industri AB/Metso Oyj 31 Voicestream Wireless Corp/Deutsche Telekom 32 Renault/ Aktiebolaget Volvo 33 Delta Air Lines/Air France 34 Atecs Mannesmann AG/Siemens AG & Robert Bosch GmbH 35 Mallinckrodt Inc/Tyco International Ltd 36 BAE Systems plc/Lockheed Martin Corp 37 Svedala Industri AB/Metso Oyj 38 British Aviation Insurance Group Ltd (BAIG)/Associated Aviation Underwriters 39 Pillsbury Co/Diageo plc/General Mills Inc 40 Svedala Industri AB/Metso Oyj 41 Lesaffre/Red Star Yeast & Products Division of Universal Foods Corp 42 ASM Lithography NV/Silicon Valley Group Inc 43 Egide SA/Industrial Growth Partners/Electronic Protection Products 44 Quantum Corp/Maxtor Corp 45 Reed Elsevier Inc/Harcourt General Inc 46 Sähköiset valuuttamarkkinat (JV) 47 Krupp Werner & Pfleiderer/Georg Fisher & Westdeutsche Landesbank Girozentral 48 Pitt-des-Moines/Chicago Bridge & Iron Co 49 Harcourt/Thomson Corp Muut asiat [17]: [17] Luottamuksellisuuteen liittyvistä syistä luettelo sisältää vain ne tutkimukset tai asiat, jotka on julkistettu. 01 Dywidag-Systems International USA Inc 02 Smith International/Schlumberger Ltd 03 Charge Carbone of America Industries Corp 04 - 05 Kansainväliset vitamiinikartellit 06 - 07 Sotheby's Holdings Inc 08 - 09 - LIITE 3 EUROOPAN KOMISSION KANADAN VIRANOMAISILLE TEKEMÄT ILMOITUKSET: 1.1.2000-31.12.2000 01 Asia N:o COMP/M.1841 - CELESTICA/IBM 02 Asia N:o COMP/JV.46 - Callahan Invest/Kabel Nordrhein-Westfalen 03 Asia N:o COMP/M.1908 - Alcatel/Newbridge Networks 04 Asia N:o COMP/M.1968 - Solectron/Nortel 05 Asia N:o COMP/M.2050 - Vivendi/Canal+/Seagram 06 Asia N:o COMP/M.2050 - Vivendi/Canal+/Seagram (uudistettu ennakkoilmoitus) 07 Asia N:o COMP/M.2139 - Bombardier/Adtranz 08 Asia N:o COMP/M.2217 - CELECTICA/NEC TECHNOLOGIES UK 09 Asia N:o COMP/JV.50 - Callahan Invest/Kabel Baden-Württemberg LIITE 4 KANADAN VIRANOMAISTEN EUROOPAN KOMISSIOLLE TEKEMÄT ILMOITUKSET: 1.1.2000-31.12.2000 Koska kymmenen ilmoitetun asian käsittely on vielä kesken ja tapahtuu Kanadan kilpailulain nojalla luottamuksellisesti, kyseisiä asioita ei voida mainita tässä yhteydessä erikseen.